Amfiteater

203

Vedeti in čuditi se

Zala Dobovšek, zala.dobovsek@yahoo.com

Jens Roselt:

Fenomenologija gledališča.

Prevedla Mojca Kranjc. Ljubljana: Mestno gledališče ljubljansko, 2014.

(Knjižnica MGL, 162).

Poleg izjemnega teoretskega zaledja, interdisciplinarnega znanja in razgledanosti

je neverjetno, kako Jens Roselt uprizoritveno umetnost dojema tudi kot docela

elementaren kulturni moment. Pa ne le iz perspektive človekove vrojene narave

in praželje po posnemanju, nastopanju, opazovanju in reflektiranju, ampak tudi

z vidika občutljivosti, ki ni nič več in nič manj kot splet intuicije, čustev, spomina,

minljivosti. Roselt gledališko umetnost zavrtinči v neizbežna soodvisna razmerja

z lingvistiko, psihologijo in sociologijo, toda za razliko od nekaterih drugih

teatroloških analitikov in raziskovalcev k svoji ekspertizi ne želi pristopati

le z vidika akademske superiornosti. S svojo gesto pisanja razširi spekter

potencialnih bralcev, a to še zdaleč ne pomeni, da vsebino “popularizira”, temveč

jo oplemeniti s teoretskim vzdušjem, ki je dostopno in komunikativno. Obsežen

intelektualni horizont je obkrožen z izjemno tankočutnim posluhom tudi za tiste,

ki se z uprizoritvenimi praksami ne ukvarjajo zgolj profesionalno. Od tod tudi

izhaja njegova avtorska specifika, ki ga loči od ostalih piscev – npr. Lehmanna,

Fischer-Lichte, Pavisa, Rancièra, katerih teatrološke študije so zasnovane s

trdno znanstveno metodologijo in interdisciplinarnim mreženjem, medtem ko je

Roseltova metodologija bolj svojska in manj konvencionalna: teoretsko napetost

preseka, preluknja in se skozi odvode neposredno vživlja v položaj gledališkega

gledalca (kot intimnega opazovalca ali kot predstavnika dane družbe) ter se

nenehno nahaja “na obeh straneh”. S svojim delom pravzaprav parafrazira

fenomen gledališča, ki je vselej pretočen in dvosmeren; ki je zmeraj lakomen

teoretske obravnave, a brez narave čuječega gledalca ne more obstajati.

Ob branju njegove

Fenomenologije gledališča

nas presune, kako koncizno in

tankočutno avtor zaznava in kasneje s tekočo mislijo teoretsko obloži na videz

popolnoma nepomembne trenutke gledališke izkušnje. Roselt, ki je pričujočo

knjigo napisal leta 2008 in bil z njo isto leto habilitiran na Svobodni univerzi v

204

Berlinu (Freie Universität Berlin), nam razkriva briljantno bogastvo scenskega

uprizarjanja in razjasni, kako so pravzaprav konkretna predstava/umetniški

dogodek oziroma čas neposrednega izkustva in našega prisostvovanja ter

opazovanja le eden izmed neštetih fenomenoloških faktorjev gledališča.

Predstava kot taka je jedro, ki se – v skladu svojim konceptom – pretvori v

eksplozijo ali implozijo izkustva in se ne glede na svoj (ne)kakovostni kaliber

vselej zapečati v dediščino gledalčevega spomina. Ogled gledališke predstave

zmeraj spremlja nešteto drobnih so-pripetljajev, hipnih in nenadnih situacij, ki

sicer niso vezane na sam umetniški akt, a nas kot udeleženca na gledališkem

dogodku vseeno zaznamujejo, čeprav povsem nevidno, nečutno, mimobežno.

Vsi ti mikroskopski dražljaji uravnavajo naše počutje in preden, med in po tem,

ko ogledujemo dogajanje na odru, se je v gledalčevi notranjosti zgodilo stotero

premikov razpoloženja, ki lahko tako ali drugače vplivajo na našo izkušnjo

gledališke predstave. Vse te naključne, včasih tako vsakdanje banalne obstranske

situacije (zapleti na poti v gledališče, zamujanje na predstavo, nadležni parfumi,

pokašljevanje, naš zasebni stres ...), ki jih poznamo vsi, a se nihče o njih ne

pogovarja, kaj šele, da bi jih problematizirali (ker so čisto premalo “znanstvene”),

Roselt virtuozno spaja s filozofskimi, fenomenološkimi in psihološkimi načeli in

jih s tem v sistem percepcije uvrsti kot enakovredne člene gledališkega izkustva.

Zaznava in spomin na predstavo ustvarita lastno dramaturgijo, ki ni nujno enaka

dramaturgiji uprizoritve.

V pisavi Roselta je moč prepoznati dragocen obnovljivi vir nenehnega čudenja,

načrtne naivnosti in permanentne raziskave, ki plemenitijo njegovo nabrušeno

teoretsko plat. Njegova izreka, izpeljava misli in zaokroženost dognanj ga

povzdigujejo v izjemnega poznavalca (nemške) teatrologije, ki pa se v svoji

profesionalni drži in značaju nikoli ne odreče statusu običajnega gledalca,

“nevedneža”, preprostega ljubitelja, ki ima mestoma o gledališču na zalogi

najbolj preprosta in naivna vprašanja, seveda z namenom, da nam z njimi odstre

neizkoriščene raziskovalne potenciale gledališča v vsej njegovi “vsakdanjosti”,

prvotnosti. K izbranim poglavjem in podpoglavjem Roselt poleg lastne

interpretacije vselej pristavi tudi izseke teoretskih izpeljav drugih mislecev,

vse od antičnih filozofov do sodobnih teoretikov, praktično pa jih podkrepi s

konkretnimi zgodovinskimi in današnjimi gledališkimi projekti in skupinami.

S tem izbrane raziskovalne pojme bogato kontekstualizira in nanje pripenja

neštete raznolike plasti načel, s čimer namigne na izjemno kompleksnost

in neskončnost preiskovanja vertikalnih in horizontalnih dimenzij izkušnje

gledališkega dogodka.